Zagreb, 29. siječnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnika Vilija Bassanesea, gradonačelnika Grada Umaga,** na 113. sjednici održanoj 29. siječnja 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Vilija Bassanesea, gradonačelnika Grada Umaga, neće se pokrenuti, obzirom da iz očitovanja i zaprimljene dokumentacije ne proizlazi da bi dužnosnik sudjelovanjem u postupku usvajanja Urbanističkog-plana uređenja proizvodne zone Juricani u okviru svojih ovlasti, pri čemu je prije njegova donošenja darovao zemljište u svom vlasništvu Gradu Umagu, na bilo koji način povrijedio odredbe ZSSI-a.**

Obrazloženje

U Povjerenstvu je dana 9. srpnja 2019.g. pod brojem 711-U-2554-P-225/19-01-3 zaprimljena neanonimna prijava mogućeg sukoba interesa podnesena protiv dužnosnika Vilija Bassanesea, gradonačelnika Grada Umaga, povodom koje se vodi predmet P-225/19. Neanonimne prijave istog podnositelja podnesene protiv navedenog dužnosnika na isti broj spisa zaprimljene su i dana 10. srpnja 2019.

U navedenima prijavama u bitnome se navodi da je dužnosnik utjecao da poljoprivredna područja, u kojima nije dopuštena gradnja, izmjenom prostornih planova postanu građevinska zemljišta u kojima se dopušta gradnja te da Grad Umag iz svojih sredstava financira medije koji objavljuju netočne informacije o radu dužnosnika.

Prijavi je priložen tekst u kojem se navodi da je u gradskoj vijećnici Grada Umaga predstavljen Prijedlog Urbanističkog-plana uređenja proizvodne zone Juricani (u daljnjem tekstu: UPUPZ Juricani), izrađen po trgovačkom društvu Novi urbanizam d.o.o. iz Pule. Navodi se da je ista zona udaljena šest kilometara od Grada Umaga te da je privremeni pročelnik Upravnog odjela za prostorno uređenje i izdavanja akata za gradnju Grada Umaga tim povodom istaknuo da se navedenim Prijedlogom nastoje uskladiti interese Grada i različitih korisnika prostora temeljem utvrđenih prioriteta djelovanja u prostoru Umaga na 130 ha površina predviđenih za proizvodne i gospodarske namjene iz Plana Istarske županije.

Također se navodi da je u ime izrađivača Prijedloga ………………. u vrlo kratkim crtama obrazložio značaj i ciljeve UPU proizvodne zone Juricani, istaknuvši da se radi o Planu obuhvata nešto manjem od tri hektara, pretežito u vlasništvu privatnih osoba i vrlo malom dijelu državnog zemljišta, a veličina budućih građevnih čestica, osim građevina infrastrukture i zelenih površina, je minimalno 1000 m2 te maksimalno jednaka površini cijelog područja obuhvata Plana.

Nadalje se u priloženom tekstu ističe kako prilikom izlaganja nije navedeno tko je inicirao da se predmetni obuhvat poljoprivrednog zemljišta prenamjeni u proizvodnu zonu s obzirom da je to razmatrano još prošle godine prilikom usvajanja Prostornog plana uređenja Umaga, te da se postavlja pitanje za čiji interes se upravo u Juricanima stvara navedena zona. Navodi se i da je uvidom u zemljišne knjige utvrđeno da je vlasnik kč.br. …….., parcele od 8.904 m2, razmjerni udio 48/288, upisane u zk.ul.br. ……, k.o. Materada, dužnosnik Vili Bassanese, te još neki osobe koje se prezivaju Bassanese. Preostali suvlasnici Bassanese su ………………………………. te su isti uknjiženi na još 1500 četvornih metara, ali su nepoznatog boravišta, dok iz novog uvida u vlasnički izvadak na dan 11. rujna 2018. proizlazi da je novi vlasnik dijela nekretnine koji je bio u vlasništvu dužnosnika, a prema zahtjevu od 6. rujna 2018., Grad Umag.

Prijavi je priložen ugovor o darovanju nekretnine sklopljen dana 5. rujna 2018. kojim je dužnosnik Vili Bassanese, kao darovatelj, darovao Gradu Umagu navedenu nekretninu u svom suvlasničkom udjelu.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da gradonačelnici i njihovi zamjenici dužnosnici u smislu odredbi ZSSI-a, stoga je i dužnosnik Vili Bassanese povodom obnašanja dužnosti gradonačelnika Grada Umaga obvezan postupati sukladno odredbama ZSSI-a.

U svrhu stjecanja pravno-relevantnih saznanja, Povjerenstvo je dopisom Broj: 711-I- 1506-P-225/19-07-17 od 23. kolovoza 2019. zatražilo očitovanje od Grada Umaga na okolnosti zašto se i na čiju inicijativu pristupilo donošenju UPUPZ Juricani, je li istim predviđena prenamjena nekretnine zk.ul.br. ……….., k.o. Materada u građevinsko zemljište, je li dužnosnik Vili Bassanese, gradonačelnik Grada Umaga, poduzimao radnje u postupku njegova donošenja te je li bio prisutan na sjednici Gradskog vijeća Grada Umaga na kojoj se raspravljalo i odlučivalo o usvajanju istog.

Grad Umag je istim dopisom pozvan dostaviti cjelokupnu dokumentaciju koja se odnosi na postupak donošenja UPUPZ Juricani, što obuhvaća dokument o iniciranju donošenja, sve donesene nacrte, prijedloge i odluke u tome postupku s konačnom Odlukom o usvajanju navedenog prostornog plana, primjedbe fizičkih i pravnih osoba, dokaze o provedenoj javnoj raspravi, zapisnik sa predmetne sjednice Gradskog vijeća Grada Umaga i dr.

Također je od istog zatraženo očitovanje je li i zašto Gradu Umagu u 2018.g. darovan suvlasnički dio nekretnine upisan u zk.ul.br. …….., k.o. Materada, tko je bio vlasnik tog suvlasničkog dijela nekretnine te je li na tom dijelu izgrađen objekt određene namjene, a ako jest kada je izgrađen, zajedno sa dokumentacijom koja se odnosi na to darovanje.

Grad Umag očitovao se dopisom, KLASA: 030-01/19-01/01, URBROJ: 2105/05-02-19-2 od 18. rujna 2019. u kojem se navodi da UPUPZ Juricani („Službene novine Grada Umaga-Umago“, br. 07/19) nije donesen ni na čiju inicijativu, već se izradi istog pristupilo sukladno zakonskoj obvezi koja proizlazi iz članka 79. Zakona o prostornom uređenju („Narodne novine", broj 153/13., 65/17., 114/18. i 39/19) kojim je propisana obveza donošenja urbanističkih planova uređenja za neuređene dijelove građevinskog područja.

Nadalje se u istom dopisu Grada Umaga obrazlaže da se izradi navedenog prostornog plana pristupilo i temeljem obveze koja je određena prostornim planom šireg područja, budući je istim, donesenim od strane Gradskog vijeća Grada Umaga, kao općim aktom, člankom 249., a u svezi sa člankom 16., utvrđena obveza donošenja UPUPZ Juricani te da je dužnosnik, sukladno članku 48. Zakona o lokalnoj i područnoj (regionalnoj) samoupravi („Narodne novine", broj (33/01, 60/01., 129/05., 109/07., 125/08., 36/09., 36/09., 150/11., 144/12., 19/13., 137/15. i 123/17) bio u obvezi izvršiti opći akt predstavničkog tijela.

Ističe se da je člankom 43. stavkom 6. Zakona o prostornom uređenju propisano da izdvojeno građevinsko područje izvan naselja, a o čemu se i radi u konkretnom slučaju, za koje u roku od sedam godina od dana njegova određivanja nije donesen urbanistički plan uređenja, prestaje biti građevinsko područje, zbog čega bi neizvršavanjem opisane obveze nastala mogućnost utvrđivanja odgovornosti gradonačelnika iz razloga neizvršavanja općega akta predstavničkog tijela i gubitka statusa građevinskog područja.

Napominje se da UPUPZ Juricani nije došlo do prenamjene zemljišta u građevinsko, jer se k.č. br. …….. k.o. Materada, upisana u zk. ul. br. ……, i prije donošenja UPU proizvodne zone Juricani nalazila u građevinskom području.

U odnosu na radnje koje je u postupku donošenja predmetnog plana poduzimao dužnosnik Vili Bassanese, navodi se da se iste sastoje isključivo od onih koje su vezane za izvršavanje njegovih zakonskih obveza, obzirom da sukladno članku 48. Zakona o lokalnoj i područnoj (regionalnoj) samoupravi, gradonačelnik izvršava ili osigurava izvršavanje općih akata predstavničkog tijela. Iznosi se da je, sukladno tome, izvršavajući obvezu određenu općim aktom predstavničkog tijela, gradonačelnik na temelju odredbe članka 95. Zakona o prostornom uređenju, kojim je propisano da prijedlog prostornog plana lokalne razine utvrđuje gradonačelnik, donio zaključak kojim utvrđuje prijedlog UPUPZ Juricani za javnu raspravu te potom i zaključak za ponovnu javnu raspravu, imajući u vidu da se prijedlog Plana zbog prihvaćenih mišljenja, prijedloga i primjedbi u javnoj raspravi promijenio, jer se promjenom utječe na vlasničke odnose. Po okončanoj javnoj raspravi, gradonačelnik je, sukladno članku 105. Zakona o prostornom uređenju, donio zaključak kojim se utvrđuje Konačni UPUPZ Juricani, izrađen od strane stručnog izrađivača. Vezano za prisustvovanje sjednici Gradskog vijeća na kojoj se odlučivalo o donošenju navedenog prostornog plana, navodi se da je dužnosnik, sukladno obvezi iz članka 37. stavka 2. Zakona o lokalnoj i područnoj (regionalnoj) samoupravi, bio prisutan na svakoj sjednici Gradskog vijeća pa je sukladno tome bio i na onoj na kojoj je usvojen UPUPZ Juricani.

U dopisu se navodi da je u 2018. provedeno darovanje suvlasničkog dijela nekretnine oznake k.č. br. ………, k.o. Materada, u razmjeru 48/288, koji je činio naslijeđenu imovinu suvlasnika Vilija Bassanesea te da je isto darovanje izvršeno iz razloga što dužnosnik nije htio potraživati naknadu od Grada Umaga u visini tržišne vrijednosti iste nekretnine, obzirom da je na dijelu predmetne nekretnine planirana površina javne namjene (parkiralište). Navodi se da je člankom 170. Zakona o prostornom uređenju propisano da vlasnik neizgrađenog i neopterećenog zemljišta na kojemu je urbanističkim planom uređenja planirano građenje, odnosno uređenje površine javne namjene, može isto zemljište prenijeti u vlasništvo jedinice lokalne samouprave te da mu, sukladno članku 172. istog Zakona, za to pripada naknada tržišne vrijednosti. Nakon izvršenog darovanja, vlasnik navedenog suvlasničkog dijela je Grad Umag te na navedenoj nekretnini nema izgrađenih objekata.

Uvidom u priloženu Odluku o izradi UPUPZ Juricani, utvrđeno je da je istu donijelo Gradsko vijeće Grada Umaga 22. studenoga 2017. radi usklađenja sa zakonskim odredbama i provedbenim odredbama Prostornog plana uređenja Grada Umaga. Navedenom Odlukom utvrđuje se da obuhvat plana predstavlja neuređeno neizgrađeno građevinsko područje.

U istoj se Odluci navodi da se izradi Plana pristupa radi stvaranja prostorno-planskih pretpostavki za realizaciju namjena u prostoru obuhvata, predviđenih člankom 16. Odredbi za provedbu Prostornog plana uređenja Grada Umaga te da se unutar obuhvata Plana planira gradnja građevina proizvodnih djelatnosti kao i građevina trgovačke djelatnosti (skladišta, hladnjače, trgovina na veliko), uslužnih i komunalno-servisnih građevina te potrebna infrastrukturna mreža i građevine. Unutar obuhvata Plana može se planirati gradnja građevina javne i društvene namjene, ali isključivo za administrativne potrebe te građevine javne i društvene namjene kojih je investitor Grad Umag.

Očitovanju Grada Umaga priloženi su i UPUPZ Juricani („Službene novine Grada Umaga“, broj 16/17.) – Izvješće o javnoj raspravi, koji sadrži presliku zaključka gradonačelnika Grada Umaga od 2. kolovoza 2018. kojim se utvrđuje Prijedlog navedenog Urbanističkog plana za ponovnu javnu raspravu, objava javne rasprave na internetskim stranicama Grada Umaga i Ministarstva graditeljstva i prostornog uređenja te na oglasnoj ploči, preslika zapisnika sa javnog izlaganja, dokaz sudjelovanja pozvanih sudionika na ponovnoj javnoj raspravi te mišljenja nadležnih tijela.

Očitovanju Grada Umaga priloženi su Urbanistički plan uređenja proizvodne zone Juricani („Službene novine Grada Umaga“, broj 16/17.) – Izvješće o ponovnoj javnoj raspravi, koji sadrži presliku zaključka gradonačelnika Grada Umaga od 19. prosinca 2018. kojim se utvrđuje Prijedlog navedenog Urbanističkog plana za ponovnu javnu raspravu, objava ponovne javne rasprave na internetskim stranicama Grada Umaga i Ministarstva graditeljstva i prostornog uređenja te na oglasnoj ploči, preslika zapisnika sa javnog izlaganja, dokaz sudjelovanja pozvanih sudionika na ponovnoj javnoj raspravi te mišljenja nadležnih tijela.

Uvidom u Urbanistički plan uređenja proizvodne zone Juricani utvrđeno je da se k.č. br. 626/5 nalazi na području obuhvata navedene proizvodne zone.

Očitovanju je priložen i zaključak o utvrđivanju Konačnog prijedloga UPUPZ Juricani, koji je utvrdio gradonačelnik Grada Umaga dužnosnik Vili Bassanese 22. ožujka 2019., na temelju Nacrta konačnog prijedloga te Izvješća o javnoj raspravi i Izvješća o ponovnoj javnoj raspravi, upućen Gradskom vijeću Grada Umaga na donošenje te Odluka Gradskog vijeću Grada Umaga od 17. travnja 2019. kojom je donesen UPUPZ Juricani.

Priložen je i ugovor o darovanju nekretnine od 5. rujna 2018. kojim dužnosnik Vili Bassanese, bez protučinidbe daruje dio nekretnine oznake k.č. br. ….., u razmjeru 48/288, površine 8.904 m2, upisane u zk.ul.br. …., k.o. Materada, te zk izvadak u kojem je na istom suvlasničkom dijelu kao vlasnik upisan Grad Umag.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

U konkretnome je slučaju Gradsko vijeće Grada Umaga 22. studenoga 2017. donijelo Odluku o izradi UPUPZ Juricani, za koju iz njezina sadržaja te očitovanja Grada proizlazi da je donesena radi provedbe zakonskih odredbi te usklađenja s dokumentom prostornog uređenja većeg obuhvata odnosno Prostornog plana uređenja Grada Umaga. Naime, iz očitovanja Grada proizlazi da se pristupilo donošenju UPUPZ Juricani radi uređenja neizgrađenog građevinskog područja, obzirom na odredbu Zakona o prostornom uređenju kojom je propisana izričita obveza donošenja urbanističkih planova uređenja za neuređene dijelove građevinskog područja, pri čemu u slučaju propusta donošenja prostornog plana u roku od sedam godina od dana određivanja takve obveze, isti gube svojstvo građevinskog područja.

Dužnosnik Vili Bassanese je u obnašanju dužnosti gradonačelnika Grada Umaga, sukladno odredbama Zakona o prostornom uređenju, donio zaključak kojim je utvrdio prijedlog UPUPZ za javnu raspravu te ponovnu javu raspravu, obzirom na zaprimljene prijedloge u prvoj javnoj raspravi, te zaključak kojim se utvrđuje Konačni UPUPZ Juricani, a koji je nakon provedene javne rasprave zajedno s izvješćem o tome, podnio Gradskom vijeću Grada Umaga na donošenje. Na ovaj je način postupio u okviru svojih zakonom definiranih ovlasti koje kao gradonačelnik ima u postupku donošenja prostornog plana jedinice lokalne samouprave te je Gradsko vijeće na sjednici od 17. travnja 2019., na kojoj je bio prisutan i dužnosnik, svojom Odlukom donijelo UPUPZ Juricani.

Vezano za okolnost iz neanonimne prijave da bi se nekretnina koja se nalazi k.č. br. ……. k.o. Materada, upisana u zk. ul. br. ……, a koja je bila u suvlasništvu dužnosnika prije donošenja Odluke o izradi UPUPZ Juricani, nakon donošenja UPUPZ Juricani našla u građevinskom području u odnosu na prethodni statut poljoprivrednog područja, uvidom u isti prostorni plan utvrđeno je da je ista nekretnina njime obuhvaćena. Iz očitovanja Grada Umaga proizlazi da nakon usvajanja UPUPZ Juricani nijedošlo do prenamjene navedene nekretnine koja je bila u suvlasništvu dužnosnika u građevinsko zemljište, već se istim, kao planom manjeg obuhvata, definira vrsta i namjena nekretnine koje se mogu graditi na već postojećem, ali neizgrađenom građevinskom području, s time da na navedenoj nekretnini nema izgrađenih objekata.

Nadalje, uvidom u ugovor o darovanju koji je priložen uz očitovanje Grada Umaga, utvrđeno je da je dužnosnik 5. rujna 2018., odnosno znatno prije usvajanja UPUPZ Juricani odlukom Gradskog vijeća od 17. travnja 2019., sklapanjem tog ugovora darovao Gradu Umagu nekretninu k.č. br. ……, k.o. Materada, u svom suvlasništvu, bez ikakve protučinidbe. Grad Umag u svom očitovanju iznosi da je dužnosnik to učinio, jer bi u suprotnom slučaju, a nakon donošenja UPUPZ Juricani, od Grada Umaga stekao pravo potraživati naknadu u visini tržišne vrijednosti za tu nekretninu, prema odredbi članka 170. Zakona o prostornom uređenju, obzirom da se na njezinu dijelu planira javno parkiralište.

Iz svega navedenoga proizlazi da se izradi UPUPZ Juricani pristupilo na temelju odluke Gradskog vijeća Grada Umaga i da se radilo o ispunjenju zakonskih obveza te obveza određenih Prostornim planom Grada Umaga, jer bi u suprotnom slučaju građevinsko područje izgubilo takvo svojstvo nedonošenjem UPUPZ Juricani. Pored toga, utvrđeno je da je u tom postupku dužnosnik Vili Bassanese, poduzimao radnje koje je u obnašanju dužnosti gradonačelnika Grada Umaga ovlašten poduzimati te da nekretnina u njegovu suvlasništvu nije po njegovu donošenju postala građevinsko zemljište, a istu je darovao Gradu kako se ne bi doveo u situaciju da mu se po donošenju navedenog prostornog plana isplaćuje naknada.

Slijedom navedenog, nisu utvrđene okolnosti iz kojih bi proizlazilo da je dužnosnik bio motiviran privatnim interesima kada je poduzimao radnje u postupku donošenja UPUPZ Juricani niti da je za njega iz donošenja istog nastala neka korist, odnosno nisu utvrđene okolnosti da bi se dužnosnik sudjelujući u navedenom postupku našao u sukobu interesa ili povredi neke druge odredbe ZSSI-a, te se postupak protiv njega neće pokrenuti.

Za darovanu nekretninu se navodi da je pravni osnov njezina stjecanja nasljedstvo te su u zemljišno-knjižni uložak iste nekretnine upisane druge osobe prezimena Bassanese, a koje se u prijavi ne dovode u svezu s dužnosnikom. Međutim, ako bi dužnosnik u obnašanju dužnosti gradonačelnika Grada Umaga, nakon pravnih pretpostavki stvorenih usvajanjem UPUPZ Juricani, odlučivao o otkupu nekretnina u vlasništvu tih osoba ili poduzimao neke druge radnje na osnovi kojih se može steći neko pravo ili dobit te ako bi se radilo osobama koji bi bili članovi njegovi obitelji iz članka 4. stavka 2. ZSSI-a ili po drugoj osnovi s njim povezane osobe u odnosu na koje ne može biti nepristran, dužnosnik bi se mogao naći u povredi neke odredbe ZSSI-a te bi se stoga u tom slučaju trebao izuzeti od postupanja i za poduzimanje radnji ovlastiti svog zamjenika.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Vili Bassanese, elektronička dostava
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana